Diari Oficial de la Generalitat Valenciana


Sumari del DOGV 3820, del 23-08-2000 (2000/6993)

RESOLUCIÓ de 14 d'agost de 2000, del secretari general de la Presidència de la Generalitat Valenciana, per la qual es convoquen per a l'any 2000 ajudes destinades al foment d'activitats i projectes de sensibilització social i/o educació per al desenvolupament que realitzen les organitzacions no governamentals per al desenvolupament (ONGD), en l'àmbit de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3820

Data del DOGV
:   23-08-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/6993


Data del document
:   14-08-2000

Organisme emissor
:   Presidència de la Generalitat

Tipus de document
:   Resolució

Descriptors 

:   * organització no governamental
    * suport econòmic
    * ajuda pública
    * Amèrica Llatina
    * Magreb
    * ajuda al desenvolupament

RESOLUCIÓ de 14 d'agost de 2000, del secretari general de la Presidència de la Generalitat Valenciana, per la qual es convoquen per a l'any 2000 ajudes destinades al foment d'activitats i projectes de sensibilització social i/o educació per al desenvolupament que realitzen les organitzacions no governamentals per al desenvolupament (ONGD), en l'àmbit de la Comunitat Valenciana. [2000/X6993]
  
El Decret 201/1997, d'1 de juliol de 1997, del Govern Valencià, sobre regulació de les bases per a la cooperació internacional al desenvolupament i del règim específic de transferències de fons destinats a la cooperació amb països en vies de desenvolupament, estableix en l'article primer com a un dels objectius de l'acció de cooperació internacional al desenvolupament de la Generalitat Valenciana, el contribuir a la sensibilització de la societat valenciana mitjançant projectes d'educació al desenvolupament i altres activitats de sensibilització.
  
En ús de les facultats que em confereix l'article 3 del Decret 13/1999, de 30 de juliol, del president de la Generalitat Valenciana, sobre delegació de competències, així com la normativa pertinent de la Llei d'Hisenda Pública de la Generalitat Valenciana, text refós aprovat per Decret Legislatiu de 26 de juny de 1991, del Consell de la Generalitat Valenciana, resolc:
  
Article 1. Objecte de la convocatòria
  
Es convoquen les ajudes a organitzacions no governamentals per al desenvolupament (ONGD), per a la cofinançament d'activitats i projectes de sensibilització social i/o educació per al desenvolupament, a executar a la Comunitat Valenciana durant l'any 2000.
  
Article 2. Crèdit pressupostari
  
Les ajudes concedides en virtut d'aquesta convocatòria seran sufragades a càrrec de la línia de subvenció 401/000/00, programa 134.10 Cooperació Internacional al Desenvolupament, del pressupost de la Generalitat Valenciana per a 2000, fins un import global màxim de 19.634.128 pessetes (588.991,86 euros).
  
Article 3. Experiència prèvia de la ONGD sol·licitant de la subvenció
  
Les ONGD que sol·liciten la subvenció hauran d'acreditar la seua experiència en la realització d'aquest tipus de projectes, mitjançant l'aportació de documents justificatius de l'execució de quatre activitats o projectes de sensibilització social i/o educació respecte de la realitat dels països en vies de desenvolupament.
  
En el cas d'agrupació de ONGD, serà suficient que la que actue com a responsable del projecte acredite aquesta experiència prèvia.
  
Article 4. Criteris per a la selecció de projectes
  
1. En la valoració dels projectes es tindrà en compte la seua qualitat intrínseca, l'impacte sobre la població de la Comunitat Valenciana i la capacitat de l'entitat sol·licitant d'executar, dins del termini previst, el projecte o els projectes presentats. En els casos d'entitats que ja hagen rebut subvencions del programa de cooperació valencià en convocatòries anteriors i als efectes de valorar la capacitat gestora de l'entitat sol·licitant, la Comissió Executiva podrà sol·licitar a la Direcció General de Cooperació al Desenvolupament l'elaboració d'un informe tècnic sobre el grau de compliment per les entitats de les obligacions dimanants de la recepció de subvencions, en especial pel que fa a la correcta presentació de la documentació exigida i el compliment de terminis.
  
2. Així, en la valoració dels projectes es consideraran prioritaris aquells projectes en els quals concórreguen alguna de les circumstàncies següents, per l'ordre que s'expressa:
  
a) Major número de destinataris.
  
b) Implantació d'estructura suficient de la ONGD en el territori de la Comunitat Valenciana, amb els requisits que exigeix l'article 5, d) del Decret 201/1997, de Bases de Cooperació pel que fa al manteniment de la comptabilitat, documentació i cogestió del projecte.
  
c) Presentació i realització conjunta per dos o més ONGD.
  
d) Accions que difonguen la situació, als països en vies de desenvolupament, dels sectors més vulnerables de la població, en particular, infància i joventut, dones, comunitats indígenes, refugiats, desplaçats i retornats.
  
e) Accions que tinguen per objecte la sensibilització i/o educació respecte dels problemes de desenvolupament i els mitjans tècnics i humans necessaris per a la seua satisfacció, en la següent àrea geogràfica:
  
- Iberoamèrica: països de menor desenvolupament relatiu i bosses de pobresa rurals i urbanes dels països de major desenvolupament relatiu
  
- Països del Magrib
  
- Àfrica subsahariana
  
- Territoris palestins
  
f) Accions dirigides a grups definits de ciutadans i, especialment, a la joventut.
  
g) Accions que permeten la participació activa de ciutadans o col·lectius dels països en vies de desenvolupament.
  
h) Projectes que siguen cofinançats per administracions locals de la Comunitat Valenciana.
  
i) Accions que promoguen i difonguen els valors mediambientals dels països en vies de desenvolupament i la seua conservació i millora.
  
3. Als efectes d'aconseguir un major impacte de les accions de sensibilització en la societat valenciana, s'inclou com a criteri de distribució el repartiment de les ajudes entre el major nombre d'entitats possible, criteri que es concretarà en la limitació a dos projectes subvencionats per entitat sol·licitant.
  
Article 5. Documentació produïda
  
A més de complir el requisit de publicitat de l'origen de la subvenció establit en l'article 10.7.i del Decret 201/1997, els estudis, publicacions i programes que siguen produïts en l'execució de l'acció subvencionada, hauran de concedir el mateix tractament lingüístic a les dues llengües oficials.
  
Article 6. Termini de presentació de les sol·licituds
  
El termini de presentació de sol·licituds serà de 30 dies naturals, comptadors des del dia de la publicació de la present resolució en el Diari Oficial de la Generalitat Valenciana. En el cas que l'últim dia del termini és inhàbil, el termini s'entendrà prorrogat al primer dia hàbil següent, d'acord amb el que s'estableix en l'article 48.3 de la Llei 30/1992, de Règim Jurídic de les Administracions Públiques i del Procediment Administratiu Comú.
  
El lloc de presentació de les sol·licituds serà preferentment la Direcció General de Cooperació al Desenvolupament, situada al carrer dels Juristes, 10 (València 46870), i, alternativament, qualsevol dels llocs que estableix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
Article 7. Percentatge de cofinançament
  
1. La participació financera de la Generalitat Valenciana en els projectes serà, com a màxim, del 80% del cost total del projecte.
  
2. El percentatge de cofinançament d'un projecte quedarà fixat en el moment de l'aprovació de la quantia de la subvenció i respondrà a la relació entre aquesta i el cost total del projecte, que apareix en el formulari d'identificació original o, si fa el cas, reformulat. Si després de l'efectiva execució del projecte el cost total real resultara ser inferior al previst en un principi, la subvenció serà objecte de minoració, de manera que el percentatge de cofinançament de la Generalitat Valenciana es mantinga inalterat.
  
Article 8. Documents que han d'acompanyar la sol·licitud
  
1. Per a tindre accés a les ajudes objecte d'aquesta convocatòria caldrà omplir, en tots els seus punts, el formulari d'identificació del projecte que figura com a annex I d'aquesta resolució. El formulari esmentat s'haurà de presentar en paper, per duplicat i en disquet, i s'haurà d'omplir en la seua totalitat.
  
2. Així mateix, d'acord al que estableix en els articles 33 de la Llei 23/1998, de 7 de juliol, de Cooperació Internacional; i 2 del Reial Decret 993/1999, d'11 de juny, pel qual s'aprova el Reglament del Registre d'Organitzacions No Governamentals de Desenvolupament adscrit a l'Agència Espanyola de Cooperació Internacional, s'haurà de presentar certificació acreditativa de la inscripció en aquest registre.
  
3. Serà, a més a més, necessari acompanyar la sol·licitud amb els documents que s'enumeren en l'annex II d'aquesta resolució.
  
Article 9. Resolució del procediment
  
1. La Comissió Executiva, d'acord amb allò que s'ha establit en l'article 12, del Decret 201/1997, formularà proposta de resolució de la convocatòria en un termini màxim de dos mesos, comptador a partir de la data d'acabament del termini de presentació dels projectes.
  
2. El secretari general de la Presidència, resoldrà, per delegació, la concessió de cadascuna de les subvencions en un termini màxim de dos mesos comptadors a partir de cada proposta de la Comissió. La resolució de la sol·licitud, que posarà fi a la via administrativa, es notificarà a l'interessat, d'acord amb el que disposa l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú d'acord amb la Llei 4/1999, de 13 de gener, de modificació de l'anterior, en el termini màxim de cinc mesos des de la data en què tinguè entrada al Registre de la Direcció General de Cooperació al Desenvolupament.
  
3. La resolució per la qual es concedeixen o deneguen les subvencions, es publicarà en el Diari Oficial de la Generalitat Valenciana.
  
4. Transcorregut el termini màxim per a resoldre sense que s'haja produït resolució expressa, els interessats que hagueren comparegut podran entendre desestimades les seues pretensions per silenci administratiu.
  
Article 10. Lliurament dels fons
  
Una vegada resolta la convocatòria, l'administració tramitarà el lliurament del 80% de la subvenció concedida, quedant condicionat el lliurament del 20% de la resta, a la presentació conforme dels documents justificatius de la realització del projecte subvencionat.
  
El lliurament de la subvenció podrà assolir el 100%, si l'entitat beneficiària presenta el corresponent aval pel muntant total de la subvenció.
  
Article 11. Reformulació del projecte
  
En el cas que la subvenció concedida siga inferior a la quantitat sol·licitada, la ONGD responsable del projecte haurà de presentar, durant el mes següent a la publicació de la resolució, una reformulació pressupostària del projecte inicial que s'ajuste a la quantitat finalment subvencionada per la Generalitat Valenciana.
  
Dita reformulació no podrà modificar el contingut essencial del projecte, ni les quantitats que havia assumit l'entitat sol·licitant, d'acord amb el projecte inicialment presentat.
  
Cas de no presentar-se la reformulació pressupostària del projecte en el termini dalt indicat, s'entendrà que l'entitat beneficiària renúncia a la subvenció concedida.
  
Article 12. Informe final i justificació de la despesa
  
1. L'entitat beneficiària de la subvenció haurà de presentar l'informe final d'execució del projecte i els documents justificatius de la despesa realitzada, dins dels 18 mesos següents a la data de recepció dels fons.
  
2. D'acord amb allò que disposa l'article 47.9 del text refós de la Llei d'Hisenda Pública de la Generalitat Valenciana, la no presentació en termini, de la documentació a què fa referència el punt anterior, donarà lloc a l'inici d'un procediment de revocació de la subvenció concedida.
  
3. Si la justificació de la despesa no assolira a la totalitat de la quantia subvencionada o si es donara la circumstància descrita en l'article 7.2 d'aquesta resolució, s'iniciarà per l'administració el corresponent procediment de minoració de la subvenció concedida.
  
DISPOSICIÓ FINAL
  
Aquesta resolució entrarà en vigor el mateix dia de la seua publicació en el Diari Oficial de la Generalitat Valenciana.
  
València, 14 d'agost de 2000.- El secretari general de la Presidència: Vicente Gomis Cerdán.
  
ANNEX II
  
Documentació que ha d'acompanyar el formulari d'identificació del projecte
  
Nota:
  
- La documentació haurà de presentar-se en tres carpetes, corresponents a cada u dels apartats A, B i C. En cada carpeta constarà la seua denominació (p. e.: «Carpeta A: Certificats»).
  
- Les carpetes contindran els documents ordenats d'acord amb el número que se'ls atribueix en aquest llistat, número que haurà d'assenyalar-se al cantó superior dreta del document.
  
- Es presentaran per duplicat els documents de la carpeta C .
  
- Si l'entitat presenta diversos projectes a aquesta convocatòria, només serà necessari que incloga en u d'ells la documentació de les carpetes A i B. En l'expedient en què no s'incloguen els documents, es farà constar, junt al títol de la carpeta, el nom del projecte en què apareguen els documents comuns. El certificat núm. 4 farà menció expressa de tots els projectes presentats.
  
Carpeta A: certificats
  
1. Agència Espanyola de Cooperació Internacional.
  
Certificat acreditatiu de la inscripció en el Registre d'Organitzacions No Governamentals, adscrit a la Agència Espanyola de Cooperació Internacional, en el qual conste la seu de què disposa la ONGD a la Comunitat Valenciana.
  
2. Agència Tributària
  
Certificat acreditatiu d'estar al corrent en el compliment de les obligacions tributàries.
  
3. Institut Nacional de la Seguretat Social
  
Certificat acreditatiu d'estar al corrent en el compliment de les obligacions amb la Seguretat Social o bé de no tindre donat d'alta cap treballador.
  
4. Secretari del Patronat de la fundació o de la Junta Directiva de l'associació, amb el vistiplau del president
  
Certificat relatiu a:
  
a) Acord de sol·licitar la subvenció.
  
b) Aprovació de la gestió de l'any anterior pel Patronat o Assemblea General.
  
c) Acord pel qual, en el cas d'agrupació de diverses entitats per a presentar el projecte, es designa a la que actuarà com a representant del grup davant de l'administració.
  
d) Compromís d'aportar, mitjançant el cofinançament previst en l'article 7 del Decret 201/1997, la diferència entre el cost total del projecte i la subvenció de la Generalitat Valenciana.
  
e) Compromís de comunicar a la Direcció General de Cooperació al Desenvolupament tot finançament que reba el projecte, procedent de qualsevol ens públic o privat, especificant-hi la quantia exacta de l'aportació.
  
f) Compromís que l'entitat no durà a terme, en l'àmbit d'execució del projecte presentat, cap acció que poguera resultar contradictòria amb la política exterior d'Espanya.
  
g) Compromís de donar difusió de l'origen de la subvenció i d'incorporar, en tot cas i de forma visible, el logotip de la Generalitat Valenciana.
  
Carpeta B: descripció de l'entitat sol·licitant
  
5. Targeta d'identificació fiscal (fotocòpia compulsada).
  
6. Diari oficial o qualsevol altre document oficial, aliè a l'entitat sol·licitant (ONGD), que acredite l'experiència de l'entitat sol·licitant en l'execució de quatre activitats o projectes de sensibilització social i/o educació (fotocòpies compulsades).
  
7. Memòria d'activitats de l'entitat, compulsada pel Registre en què estiguen inscrites, en la qual constarà:
  
a) Activitats realitzades durant l'últim any natural, anterior a la convocatòria.
  
b) Estat comptable i ingressos de l'exercici 1998, que inclourà un balanç d'operacions i fonts de finançament.
  
c) Nombre de socis (en el cas d'associacions) o capital fundacional (en el cas de fundacions).
  
8. Memòria d'activitats conjuntes anteriors, en el cas de presentació del projecte per una agrupació d'entitats.
  
Carpeta C: Descripció del projecte
  
9. Descripció detallada del projecte.
  
10. Memòria econòmica del projecte, d'acord amb allò establit en els articles 6, 7 i 8, del Decret 201/1997, que comprendrà un pla de finançament.
  
11. Relació del personal laboral i voluntari que prestarà els seus serveis durant 2000 en la seu de l'entitat sol·licitant, vinculats amb l'execució del projecte i dades identificadores de dit personal (nom, DNI i lloc o funció en l'organització).
  
12. Factures proforma en què es basen els costos descrits en la memòria. Cadascuna de les factures apareixerà, així mateix, subnumerada, d'acord amb una relació d'aquestes que les acompanyarà.
  
Conselleria de Cultura i Educació